ຄວາມຮຸນແຮງໃນອັງກິດ ແຜ່ລາມອອກໄປ
ຄວາມວຸ້ນວາຍທີ່ເລີ້ມຂຶ້ນ ໃນນະຄອນຫລວງລອນດອນ ໄດ້ແຜ່ລາມ ອອກໄປຍັງອີກ 2 ຫົວເມືອງຂອງອັງກິດ.
ຄວາມຮຸນແຮງໄດ້ເກີດຂຶ້ນໃນອີກ 2 ຫົວເມືອງ ໃນຂະນະທີ່ກຸງລອນດອນປະເຊີນກັບການ ກໍ່ການຈະລາຈົນເປັນຄືນທີສາມລຽນຕິດ ຕໍາຫລວດໃນເມືອງ Birmingham ແລະເມືອງ Liverpool ລາຍງານວ່າ ມີໄຟໄໝ້ແລະການລັກຂະໂມຍສິ່ງຂອງຕາມຮ້ານຄ້າ ນາຍົກລັດຖະມົນຕີອັງກິດ ທ່ານ David Cameron ໄດ້ຕັດເວລາໄປພັກຜ່ອນຂອງທ່ານທີ່ ປະເທດອີຕາລີລົງ ແລະຟ້າວເດີນທາງກັບຄືນສູ່ກຸງລອນດອນ ເພື່ອຮັບມືກັບການກໍ່ຄວາມ ວຸ້ນວາຍທີ່ຮ້າຍແຮງທີ່ສຸດໃນກຸງລອນດອນໃນຮອບຫລາຍປີຜ່ານມາ ພວກຕຶກອາຄານ ລົດລາແລະປ້າຍຢຸດລົດເມໄດ້ຖືກຈູດເຜົາ ແລະຕໍາຫລວດໄດ້ຕໍ່ສູ້ກັບພວກ ເຍົາວະຊົນເປັນຄືນທີສາມລຽນຕິດໃນຄືນວັນຈັນວານນີ້ ຢູ່ໃນຫລາຍໆຄຸ້ມໃນກຸງລອນດອນ ພວກຮ້ານຄ້າຮ້ານຂາຍແລະຮ້ານກິນດື່ມໄດ້ຖືກລັກຂະໂມຍເອົາສິ່ງຂອງໄປ ແລະຕໍາຫລວດ ກໍຖືກໂຈມຕີດ້ວຍລະເບີດນໍ້າມັນເຊື້ອໄຟ ຄວາມວຸ້ນວາຍດັ່ງກ່າວໄດ້ເກີດຂຶ້ນຫລັງຈາກຕໍາຫລວດຍິງຜູ້ຊາຍຄົນນຶ່ງ ໄວ 29 ປີຕາຍໃນ ຄຸ້ມ Tottenham ຂອງພວກຄົນທຸກທີ່ປະເຊີນກັບບັນຫາດ້ານເສດຖະກິດໃນກຸງລອນດອນ ໃນທ້າຍສັບປະດາຜ່ານມາ ການເດີນຂະບວນປະທ້ວງຢ່າງສັນຕິຂອງປະຊາຊົນເພື່ອສະແດງ ຄວາມບໍ່ພໍໃຈນໍາການຕາຍຂອງຜູ້ກ່ຽວໂດຍນໍ້າມືຂອງຕໍາຫລວດນັ້ນ ໄດ້ກັບກາຍເປັນຄວາມ ຮຸນແຮງໃນວັນເສົາຜ່ານມາ ເວລາພວກປະທ້ວງພາກັນແກວ່ງກ້ອນຫິນໃສ່ຕໍາຫລວດ ພ້ອມ ທັງທຸບປ່ອງຢ້ຽມຮ້ານຄ້າຮ້ານຂາຍໃຫ້ແຕກຊະຊາຍ ແລະເອົາໄຟຈູດລົດລາແລະລົດເມ ຫລາຍຄັນ ພວກຊາວເມືອງໃນກຸງລອນດອນຫລາຍຄົນກ່າວວ່າ ຄວາມວຸ້ນວາຍດັ່ງກ່າວໄດ້ເກີດມາຈາກ ຄວາມໂມໂຫໂທໂສນໍາສະພາບເສດຖະກິດທີ່ມືດມົນໃນພາກເໜືອຂອງກຸງລອນດອນ ຮວມ ທັງອັດຕາຄົນຫວ່າງງານສູງແລະການໃຫ້ການບໍລິການແກ່ປະຊາຊົນໜ້ອຍລົງ